CELEX: 32010D0010(01)
Language: et
Date: 2010-08-19 00:00:00
Title: 2010/469/EL: Euroopa Keskpanga otsus, 19. august 2010 , statistikaaruandluse nõuete eiramise kohta (EKP/2010/10)

28.8.2010   
            
            
               ET
            
            
               Euroopa Liidu Teataja
            
            
               L 226/48
            
         EUROOPA KESKPANGA OTSUS,
   19. august 2010,
   statistikaaruandluse nõuete eiramise kohta
   (EKP/2010/10)
   (2010/469/EL)
   EUROOPA KESKPANGA NÕUKOGU,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikleid 5.1 ja 34.1,
   võttes arvesse nõukogu 23. novembri 1998. aasta määrust (EÜ) nr 2533/98 statistilise teabe kogumise kohta Euroopa Keskpanga poolt, (1) eelkõige selle artiklit 7,
   võttes arvesse nõukogu 23. novembri 1998. aasta määrust (EÜ) nr 2532/98 Euroopa Keskpanga volituste kohta rakendada sanktsioone, (2) eelkõige selle artikli 6 lõiget 2,
   võttes arvesse Euroopa Keskpanga 23. septembri 1999. aasta määrust (EÜ) nr 2157/1999 Euroopa Keskpanga sanktsioonide rakendamise volituste kohta (EKP/1999/4) (3)
   
   ning arvestades järgmist:
   
               (1)
            
            
               Euroopa Keskpanga 19. detsembri 2008. aasta määrus (EÜ) nr 25/2009 rahaloomeasutuste sektori bilansi kohta (uuestisõnastamine) (EKP/2008/32) (4) ja Euroopa Keskpanga 20. detsembri 2001. aasta määrus (EÜ) nr 63/2002 rahaloomeasutustes kodumajapidamiste ning kaupu ja mittefinantsteenuseid tootvate ettevõtete hoiuste ja laenude suhtes kohaldatavate intressimäärade statistika kohta (EKP/2001/18) (5) sätestavad Euroopa Keskpanga (EKP) statistikaaruandluse nõuded, mida andmeesitajad peavad järgima.
            
         
               (2)
            
            
               Määruse (EÜ) nr 2533/98 artikli 7 lõike 1 kohaselt on EKP-l õigus määrata sanktsioone andmeesitajatele, kes ei ole täitnud EKP määrustes või otsustes sätestatud statistikaaruandluse nõudeid.
            
         
               (3)
            
            
               Andmeesitajate võrdseks kohtlemiseks tuleb EKP-l vastu võtta harmoneeritud lähenemine statistikaaruandluse nõuete rikkumise korral kohaldatavate sanktsioonide arvutamise, rikkumisega seotud menetluse ja võimaliku eelneva menetlusjärgu kohta,
            
         ON VASTU VÕTNUD KÄESOLEVA OTSUSE:
   Artikkel 1
   Mõisted
   Käesolevas otsuses kasutatakse järgmisi mõisteid:
   1)   resident– sama tähendusega kui määruse (EÜ) nr 2533/98 artiklis 1;
   2)   rahaloomeasutus– sama tähendusega kui määruse (EÜ) nr 25/2009 (EKP/2008/32) artiklis 1;
   3)   rikkumine ja sanktsioon– sama tähendusega kui määruse (EÜ) nr 2532/98 artiklis 1;
   4)   tõsine üleastumine– andmeesitaja mis tahes järgmine aruandlusnõuete rikkumine:
   5)   pädev riigi keskpank (pädev RKP)– rikkumise asukohas jurisdiktsiooni omava liikmesriigi keskpank;
   6)   RKP tähtaeg– tähtaeg, mille iga RKP on määranud andmete saamiseks andmeesitajatelt.
   Artikkel 2
   Kohaldamise ulatus
   1.   EKP ja RKP jälgivad aruandlusnõuete järgimist andmeesitajate poolt miinimumnõuete põhjal, mis on sätestatud määruse (EÜ) nr 25/2009 (EKP/2008/32) IV lisas ja määruse (EÜ) nr 63/2002 (EKP/2001/18) III lisas. Mittevastavuse korral võivad EKP ja pädev RKP otsustada hindamise menetluse ja/või artikli 3 lõigetes 1 ja 2 osutatud rikkumismenetluse algatamise. Rikkumismenetluse lõppedes võib EKP määrata sanktsioonid kooskõlas määruse (EÜ) nr 2533/98 artikliga 7.
   2.   Sanktsioonid võib määrata rikkumismenetluse lõppedes, juhul kui ei järgitud miinimumnõudeid edastamise (tähtaegade ja tehniliste aruandlusnõuete), täpsuse (lineaarkitsenduste ja aruandlussageduste kooskõla) ja mõistete vastavuse (määratluste ja liigituste) osas. Sanktsioone määratakse ka tõsise üleastumise korral.
   Artikkel 3
   Hindamise menetlus ja menetlus rikkumise puhul
   1.   Enne rikkumismenetluse algatamist määruse (EÜ) nr 2532/98 ja määruse (EÜ) nr 2157/1999 (EKP/1999/4) alusel:
   
               a)
            
            
               võib pädev RKP dokumenteeritud aruandlusnõuete rikkumise korral asjaomast andmeesitajat hoiatada ja teavitada teda dokumenteeritud rikkumise olemusest ning soovitada parandusmeetmeid, et ära hoida rikkumise kordumist;
            
         
               b)
            
            
               võivad EKP või pädev RKP taotleda asjaomaselt andmeesitajalt rikkumisega seotud teavet kooskõlas määruse (EÜ) nr 2157/1999 (EKP/1999/4) artikli 2 lõikega 2;
            
         
               c)
            
            
               tuleb asjaomasele andmeesitajale anda võimalus selgituste andmiseks, kui ta leiab, et rikkumine toimus temast sõltumatutel põhjustel.
            
         2.   EKP või pädev RKP võivad algatada rikkumismenetluse kooskõlas määruse (EÜ) nr 2532/98 artikliga 3 ja määruse (EÜ) nr 2157/1999 (EKP/1999/4) artikliga 5. Kohaldatakse ka järgmisi reegleid:
   
               a)
            
            
               rikkumismenetlus algatatakse ilma hindamise menetluseta tõsise üleastumise korral;
            
         
               b)
            
            
               ilma et see mõjutaks punkti a, tuleb rikkumismenetlus algatada, kui pädev RKP on dokumenteerinud korduva rikkumise, v.a järgmistel juhtudel:
               
                           i)
                        
                        
                           EKP või pädev RKP leiavad, et rikkumismenetlust ei tule algatada, kuna üks või rohkem dokumenteeritud rikkumisjuhtu ei sõltu andmeesitajast; või
                        
                     
                           ii)
                        
                        
                           võimalik trahv jääb sanktsiooni määramise alampiirist allapoole.
                        
                     
         3.   Juhul kui EKP või pädev RKP algatab rikkumismenetluse, teostatakse see kooskõlas määruse (EÜ) nr 2532/98 artikliga 3, mis hõlmab kirjaliku teavitamise ja põhjendatud otsuse vastuvõtmise EKP poolt.
   Artikkel 4
   Sanktsioonide määramine
   1.   Sanktsioonid arvutatakse kahes etapis. Esmalt arvutatakse lähtesumma, mis lähtub kvantitatiivsetest aspektidest. Seejärel võetakse arvesse määruse (EÜ) nr 2532/98 artikli 2 lõikes 3 osutatud asjaolusid, mis võivad mõjutada sanktsiooni tegelikku suurust.
   2.   Tähtajaga seotud rikkumiste korral sõltub rikkumise tõsidus RKP tähtaja suhtes hilinetud päevade arvust.
   3.   Täpsuse ja/või mõistete vastavuse rikkumise korral sõltub rikkumise tõsidus vea suurusest. EKP ei võta arvesse ümardamisest tulenevaid või väheolulisi vigu. Lisaks ei loeta mõistete vastavuse osas mõistete vastavuse eiramiseks tavalisi parandusi, s.o mittesüstemaatilisi parandusi aruandlusperioodi (kuu või kvartali) aegridades pärast aruandluse esitamist.
   4.   Määruse (EÜ) nr 2533/98 artikli 7 lõige 4 sätestab maksimumsanktsioonid, mida EKP võib andmeesitajatele määrata.
   5.   Juhul kui statistikaaruandluse nõuete rikkumisega kaasneb ka kohustusliku reservi nõuete rikkumine, ei määrata statistikaaruandluse nõuete rikkumise eest sanktsiooni.
   Artikkel 5
   Lõppsäte
   Käesolev otsus jõustub 1. septembril 2010. Seda kohaldatakse alates viiteperioodist detsember 2010 kuu- ja aastaaruandluse nõuete osas ja 2010. aasta neljandast kvartalist kvartaliaruandluse nõuete osas.
   
      Frankfurt Maini ääres, 19. august 2010
      
         
            EKP president
         
         Jean-Claude TRICHET
      
   
   
      (1)  EÜT L 318, 27.11.1998, lk 8.
   
      (2)  EÜT L 318, 27.11.1998, lk 4.
   
      (3)  EÜT L 264, 12.10.1999, lk 21.
   
      (4)  ELT L 15, 20.1.2009, lk 14.
   
      (5)  EÜT L 10, 12.1.2002, lk 24.